projecte-aina/catalan_government_crawling huggingface dataset:
L'empresa Scharlab, dedicada a la producció de productes químics i de material de vidre científic per laboratori, ha cedit al Departament d'Educació material de laboratori, per valor superior a 70.000€, per destinar-lo a finalitats didàctiques en els 15 instituts d'arreu de Catalunya que ofereixen cicles de la família professional de Química.
El director general de Formació Professional Inicial i Ensenyaments de Règim Especial, Joan-Lluís Espinós, ha estat aquest matí a la seu de l'empresa, situada a Sentmenat, per formalitzar la donació d'aquest material, acompanyat del president de Scharlab, Werner Scharlau Chon.
D'aquesta manera, amb aquests materials de vidre científic, que Educació distribuirà durant el mes d'octubre, els estudiants de formació professional dels cicles vinculats al sector químic podran dur a terme pràctiques en els laboratoris dels que disposen els centres educatius.
El material cedit permetrà doncs ser utilitzat de manera segura amb finalitats formatives.
Un total de 15 centres arreu de Catalunya
Els 15 centres que rebran el material de laboratori són els següents: Institut Severo Ochoa (Esplugues de Llobregat), Institut Joan Oró (Martorell), Institut Escola del Treball (Barcelona), Institut Provençana (L'Hospitalet de Llobregat), Institut Pompeu Fabra (Badalona), Institut Milà i Fontanals (Igualada), Institut de Vic, Institut Serrallarga (Blanes), Institut Montilivi (Girona), Institut Escola del Treball (Lleida), Institut de Mollet del Vallès, Institut Baix Montseny (Sant Celoni), Institut Comte de Rius (Tarragona), Institut La Romànica (Barberà del Vallès) i Institut de Terrassa.
Els aproximadament 3.000 alumnes que cursen aquests estudis de la família professional de Química ho fan a través dels cicles formatius de:
Scharlab ha col·laborat amb la Direcció General de Formació Professional Inicial i Ensenyaments de Règim Especial al llarg dels anys, oferint formació pràctica i estades a l'empresa en dual a alumnat d'FP de diferents famílies professionals.
Segons dades recollides pel Departament d'Educació, a les 12h, la incidència de la vaga de docents de l'ensenyament públic és del 3,43%.
Són les dades corresponents als centres que han comunicat el seguiment, fet que suposa un total de 2.139 docents del sistema públic.
Els percentatges de participació per Serveis Territorials són els següents:
El conseller d'Educació, Josep Bargalló, ha anunciat avui la reobertura de l'escola rural de Palau de Santa Eulàlia, tancada des de la dècada de 1970.
Ho ha manifestat durant la visita que ha dut a terme a aquest poble de l'Alt Empordà i a Castell-Platja d'Aro (Baix Empordà).
El conseller ha expressat la importància d'obrir escoles, especialment en pobles de zones rurals: " Hi ha motius de tot tipus -pedagògics, de país, de territori i de societat- per dir que les escoles petites tenen molt de futur.
És per això que ens hem de plantejar tornar a obrir escoles.
Tenim la certesa que els grups petits tenen més virtuts que els grups grans ".
Josep Bargalló i l'alcalde de Palau de Santa Eulàlia, Xavier Camps, han visitat l'edifici propietat municipal on s'ubicarà la nova escola del poble.
El conseller ha explicat que per obrir una nova escola calen tres requisits: un mínim d'alumnes –entre 13 i 15-, que l'alumnat estigui sostingut en el temps i que disposi d'un espai adequat: " Palau de Santa Eulàlia compleix tots els requisits per tornar a obrir l'escola.
I com que compleix tots els requisits, la tornem a obrir ".
Bargalló ha destacat que les famílies poden confiar en el projecte de la nova escola: " L'avantatge de l'obertura d'una escola és que si es crea des de zero la inspecció educativa treballa per seleccionar el professorat adequat per una escola petita, que vol treballar en un context territorial concret i que aposta per fer un projecte educatiu lligat al territori i al futur.
Hem de garantir no només la infraestructura, sinó també una comunitat futura educativa convençuda ".
Nova construcció de l'Escola Fanals d'Aro
A continuació, Bargalló s'ha desplaçat a l'Ajuntament de Castell-Platja d'Aro on l'ha rebut l'alcalde del municipi, Maurici Jiménez.
Posteriorment, han signat el conveni de col·laboració entre les dues administracions per a la nova construcció de l'Escola Fanals d'Aro.
El titular d'Educació ha avançat que s'han iniciat els processos per construir l'escola, que es durà a terme a través " d'un procés participatiu que serà ràpid, per veure quin tipus d'escola es vol i així poder tirar endavant el projecte ".
Bargalló també ha agraït a l'Ajuntament la seva corresponsabilitat.
En acabar, conseller i alcalde han mantingut una trobada amb l'equip directiu del centre i han visitat els terrenys on s'ubicarà l'escola.
Després de la destitució de l'anterior delegada com a conseqüència de l'aplicació de l'article 155 en un període de suspensió democràtica, amb la consegüent aturada de tots els projectes que es consideraven prioritaris i òptims per al territori, ens trobem davant d'un escenari que planteja un primer objectiu molt clar: reprendre tota la bona feina feta fins al moment i bloquejada il·legítimament.
La Catalunya Central ha tingut un paper d'especial rellevància en la història del nostre país.
Ara toca mirar cap al futur que desitgem i ser part activa de la construcció d'aquesta societat on la justícia social, el creixement econòmic i la igualtat d'oportunitats es configuren com a elements bàsics.
No tinc cap dubte que el nostre entorn en ofereix un gran nombre d'oportunitats.
La funció de la Delegació és, en part, acompanyar el territori envers les fites localment proposades, amb l'objectiu que cada un dels municipis que configuren la Catalunya Central acabi esdevenint allò que vulgui ser.
És en aquest sentit que ens plantegem un horitzó molt clar que ens farà avançar: un país on cada ciutadà i ciutadana pugui escollir lliurement on viure, sense témer que la decisió presa els perjudiqui en un futur: un país on la igualtat d'oportunitats territorial sigui un fet.
La Catalunya Central és enriquidorament diversa.
Aquest tret, precisament, és el que ens dota d'identitat territorial.
Des de la singularitat de cada municipi podem crear, i així ho hem de fer, línies estratègiques comunes que n'afavoreixin el conjunt i així avançar cap a una regió més cohesionada que esdevingui referent per al conjunt del país.
Per concloure, és un honor per mi representar el Govern de la Generalitat de Catalunya en uns moments tan rellevants i determinants per al nostre futur, on la ciutadania cada cop està més empoderada.
Alhora, em sento orgullosa de poder representar-la en un context com el de la Catalunya Central, un territori que m'ha ofert una vida, una història i un futur.
Delegada territorial del Govern de la Generalitat a la Catalunya Central
Aquest proppassat 20 de juliol, la Delegació del Govern a les Terres de l'Ebre va tornar a la "normalitat", després de l'escapçada de l'aplicació del 155 des del 2 de novembre de 2017.
Un cop restituït com a delegat del Govern a les Terres de l'Ebre, encetem un nou període en què volem seguir apropant als nostres conciutadans els serveis administratius, institucionals i funcionals de la Generalitat de la Catalunya.
En aquest sentit, aquest canal de comunicació us ha de permetre conèixer de primera mà quin és el treball que fem, els serveis que us oferim, els tràmits administratius que podeu gestionar, via electrònica o presencialment, i també on podeu trobar les oficines més properes als vostres domicilis, entre d'altres dades d'interès.
La nostra voluntat és que la ciutadania de les quatre comarques de l'Ebre: del Baix Ebre, del Montsià, de la Ribera d'Ebre i de la Terra Alta, manteniu el contacte directe amb l'administració territorial del Govern de la Generalitat de Catalunya.
Confiem que aquesta eina us sigui útil i, sobretot, esperem les vostres aportacions per a aconseguir entre tots un millor futur per a les Terres de l'Ebre.
Delegat territorial del Govern a les Terres de l'Ebre
El Butlletí Informatiu de la Delegació Territorial del Govern a les Terres de l'Ebre és un recull informatiu de les principals activitats i actuacions del Govern de la Generalitat de Catalunya a les comarques del Baix Ebre, Montsià, Terra Alta i Ribera d'Ebre.
Aquest butlletí pretén ser un nou canal de comunicació mensual entre el Govern a les Terres de l'Ebre i els ciutadans i ciutadanes.
Us animen a donar-vos d'alta servei de subscripcions de butlletins per estar al dia de les actuacions del territori.
El butlletí de la Delegació Territorial del Govern a Tarragona és un recull de les activitats i actuacions més rellevants del Govern i de la Delegació en les comarques de l'Alt Camp, Baix Camp, Baix Penedès, Conca de Barberà, Priorat i Tarragonès.
Des de la Delegació us animem a donar-vos d'alta en el servei de subscripcions gencat per tenir informació actualitzada de les nostres actuacions.
Per rebre periòdicament el butlletí de la delegació, cal subscriure-s'hi i mitjançant el mateix servei de subscripcions de gencat us en podeu donar de baixa
Us convidem a enviar-nos les vostres opinions i suggeriments mitjançant la bústia de contacte
Podran assistir a les sessions del Consell els càrrecs dels departaments que el/la conseller/a corresponent consideri oportú, prèvia comunicació al president del Consell de Direcció.
Serveis Territorials d'Ensenyament a Tarragona
Regió Sanitària Camp de Tarragona
Serveis Territorials d'Interior a Tarragona
Serveis Territorials de Territori i Sostenibilitat a Tarragona
Serveis Territorials a Tarragona del Departament de Cultura
Serveis Territorials del Departament de Justícia a Tarragona
Serveis Territorials de Treball, Afers Socials i Famílies a Tarragona
Serveis Territorials d'Empresa i Ocupació a Tarragona
Serveis Territorials d'Agricultura, Ramaderia, Pesca, Alimentació i Medi Natural a Tarragona
Representació Territorial de l'Esport a Tarragona
Ekaterina Kàtcheff, coordinadora
Representació Territorial de l'Institut Català de les Dones (ICD) a Tarragona
Secretaria de la Delegació Territorial del Govern de la Generalitat a Tarragona
Ara fa dos anys i mig m'adreçava a vosaltres per animar-vos a visitar els continguts web de la Delegació i per donar-vos la benvinguda com a delegat del Govern a Tarragona.
Ara hi torno, després d'un obligat parèntesi de nou mesos.
Hi torno amb la mateixa voluntat de servei, amb la mateixa empenta i amb les mateixes ganes.
Continuem donant-vos la benvinguda, tota la gent de la Delegació, que estem al vostre servei.
Com dèiem fa dos anys "la nostra feina principal és escoltar, escoltar molt, escoltar tothom, i fer-ho amb la voluntat d'entendre, de donar resposta i de ser útil".
Sigueu benvinguts i benvingudes a la vostra Delegació.
Protecció Civil de la Generalitat ha activat en fase d'alerta el Pla especial d'emergències per risc de vent a Catalunya VENTCAT per les fortes ventades que el Servei Meteorològic de Catalunya (SMC) preveu demà divendres a tot Catalunya excepte les comarques de l'Alt Empordà, el Pla de l'Estany, la Garrotxa, el Ripollès i Osona.
El fort vent afectarà sobretot demà al matí el Barcelonès i l'àrea metropolitana.
El vent bufarà de component oest.
Al Pirineu el llindar d'avís es possible que se superi als cims.
Protecció Civil de la Generalitat demana molta precaució en els desplaçaments de primera hora cap a la feina i cap als centres escolars.
També es recomana molta prudència en les activitats de lleure a l'exterior per la possible caiguda de branques, arbres i altres elements estructurals.
En el moment de les ratxes més fortes cal evitar aturar-se a prop de murs de tancament o elements similars que poden caure per l'efecte del vent.
A nivell general, cal fixar bé o retirar els objectes que estiguin a l'exterior (balcons, terrasses,...) i puguin ser desplaçats per l'aire.
A les zones urbanes cal evitar aturar-se a prop de bastides, tanques o murs inestables mentre durin les ràfegues de vent.
Protecció Civil manté la prealerta del Pla PROCICAT per onatge per la previsió de l'SMC d'onades que podran superar els 2,5 metres (maregassa) a tot el litoral de Catalunya demà divendres i fins dissabte al matí.
Protecció Civil de la Generalitat recomana tenir molta cura a les zones portuàries, espigons i en les activitats que es realitzin prop de la costa.
Cal respectar els tancaments dels accessos al litoral que es realitzin amb caràcter preventiu per seguretat.
Encara que no hi hagi indicis de perillositat, sigueu prudents.
Eviteu anar a fer fotografies o mirar com trenquen les onades i no us poseu en perill ni a vosaltres ni a qui us estigui acompanyant.
Trobareu tots aquests consells al web interior.gencat.cat/ventades i interior.gencat.cat/onatge
Es recomana prestar atenció a l'evolució meteorològica i seguir els consells i les possibles incidències a través del twitter.
El Parc Natural dels Ports ha atorgat més de 181.000 euros a ajuts per promoure la conservació dels valors culturals i naturals d'aquest espai natural protegit.
Dins de la convocatòria 2020 de subvencions als espais naturals de Catalunya del Departament de Territori i Sostenibilitat, aquests ajuts s'emmarquen en el Programa de desenvolupament rural de Catalunya 2014-2020 que enguany ha destinat un total de 2,9 milions al conjunt d'espais naturals de protecció especial de Catalunya.
La injecció ha permès finançar 13 actuacions promogudes per ens locals, propietaris i entitats del territori de l'àmbit del parc natural, d'un total de 19 sol·licituds rebudes.
Concretament, les subvencions han recaigut en 6 ajuntaments, 5 persones físiques i 2 empreses.
De l'import total atorgat, s'han destinat 130.000 euros a ens locals, 39.000 euros a persones físiques i 12.000 euros a empreses.
De les sis sol·licituds no ateses, tres han presentat renúncia i tres no s'han pogut atorgar per manca de pressupost.
Inicialment, el crèdit disponible per aquesta convocatòria era de 125.000 euros.
Tanmateix, amb la revisió de les sol·licituds rebudes en el conjunt dels espais naturals, i atenent a l'import total sol·licitat en aquest parc, la partida inicial s'ha incrementat en més de 56.000 euros, la qual cosa ha permès atendre un nombre considerablement més elevat de sol·licituds.
Actuacions de millora de l'entorn
La tipologia d'actuacions subvencionades és molt diversa, des de millores per a la integració paisatgística d'edificacions, reconstrucció de marges de pedra seca, recuperació d'hàbitats per a la fauna salvatge, elaboració de materials de difusió i d'educació ambiental, o millores en equipaments d'ús públic i de recepció de visitants.
S'hi poden acollir entitats locals, propietaris i entitats amb i sense finalitat de lucre que desenvolupen la seva activitat al parc natural o a la seva àrea d'influència.
S'adreça bàsicament a projectes de tres àmbits: actuacions de condicionament, restauració, millora del patrimoni i dels valors naturals; actuacions d'inversió en infraestructures i usos públics, i actuacions relacionades amb l'educació i divulgació dels valors ambientals i del patrimoni cultural immaterial.
Enguany, a conseqüència de la COVID-19, el termini d'execució s'ha prorrogat automàticament un mes, fins a final d'octubre.
Així mateix, els sol·licitants que ho necessitin de forma justificada, poden demanar una pròrroga fins a final d'any.
Aquest estiu els nivells d'ozó troposfèric (O 3 ) a Catalunya han estat dels més baixos de la dècada.
El motiu ha estat la disminució dels seus precursors –contaminants que intervenen en la seva formació, com els compostos orgànics volàtils (COVs), que s'originen en indústries químiques i en l'automoció, i dels òxids de nitrogen (NO x ), molt associats al trànsit -, relacionada amb la nova realitat de les activitats derivada de la COVID-19, que està afavorint, en general, una millora de la qualitat de l'aire.
El nombre d'incidències per O 3 ha estat de 6 hores, respecte de les 56 de mitjana que s'han produït en els darrers 10 anys.
Durant aquestes 6 hores, corresponents a 4 dies concrets dels 124 dies que dura la campanya, entre el 15 de maig i el 15 de setembre, s'ha superat el llindar d'informació a la població (180 μg/m 3 en 1 hora), en 5 punts de mesurament.
Punt de mesurament on es produeix
Les superacions s'han concentrat durant el juliol, que és quan s'han enregistrat les temperatures més elevades.
El llindar d'alerta (240 μg/m 3 en 1 hora) no s'ha sobrepassat en cap moment.
Per zones de qualitat de l'aire, la que ha presentat més superacions ha estat la del Camp de Tarragona –Alcover i Reus-, amb 2 hores, 2 dies diferents.
La Catalunya Central també ha presentat 2 hores de superació, però concentrades en el mateix punt de mesurament -Manresa.
El Departament de Territori i Sostenibilitat realitza cada estiu una campanya de vigilància dels nivells d'ozó troposfèric a Catalunya entre els mesos de maig i setembre.
És en aquest període quan hi ha més possibilitats que aquest contaminant superi el llindar d'informació a la població o d'alerta.
La raó és que en aquesta època les condicions meteorològiques, en concret, l'alta radiació solar, en faciliten la formació.
Durant la campanya, s'informa de les superacions dels llindars perquè la població i les entitats adients puguin adoptar mesures preventives de protecció.
El Departament ofereix una predicció de superacions dels llindars als municipis i s'han realitzat preavisos d'incidència.
Aquesta informació es basa en els resultats del pronòstic de la qualitat de l'aire del Sistema Caliope del Barcelona Supercomputer Center i del Sistema MAIR de la Universitat de Barcelona.
L'ozó troposfèric és un contaminant secundari, és a dir, no emès directament per una font a l'atmosfera, sinó que es forma a partir de reaccions fotoquímiques, activades per la llum solar i l'elevada temperatura, entre contaminants primaris.
Concretament, l'ozó es crea quan coexisteixen els òxids de nitrogen (NO x ), emesos bàsicament per la indústria i el trànsit, compostos orgànics volàtils (COVs), i una radiació solar intensa amb temperatures elevades durant un temps prou llarg.
Els nivells d'aquest contaminant són molt variables d'un any a un altre perquè la seva formació està directament relacionada amb la meteorologia.
Els anys amb més superacions són els de més calor i radiació solar.
Un total de 4.240 estudiants s'han matriculat de la prova d'accés a la universitat (PAU) en la convocatòria extraordinària de setembre que, excepcionalment a causa de la pandèmia per COVID-19, es farà en 3 dies: dilluns 21, dimarts 22 i divendres 25 de setembre.
Aquestes dates representen un ajornament de poc més de dues setmanes respecte el calendari previst inicialment i el motiu pel qual no es fan exàmens els dies 23 i 24 és perquè en aquestes dates se celebren les festivitats de Santa Tecla i la Mercè en diferents municipis.
Els exàmens tindran lloc en horari de matí i tarda i mantenint les tres franges horàries d'inici d'exàmens (a les 9:00, a les 12:00 i a les 15:00) per tal de garantir les mesures adoptades amb l'objectiu de minimitzar el risc de contagi per COVID-19.
Pel que fa a la resta de mesures de seguretat i prevenció es mantindran les mateixes que ja es van aplicar amb èxit a les proves de juliol i que van ser aprovades pel PROCICAT.
Per seus universitàries, els alumnes 4.240 inscrits es distribueixen de la manera següent: 1.260 a la UB, 860 a la UAB, 792 a la UPC, 365 a la UPF, 418 a la UdG, 243 a la UdL i 302 a la URV.
Hi haurà 37 tribunals ordinaris (15 més que en la convocatòria extraordinària de 2019), que estaran ubicats a Barcelona (22), Bellaterra (6), Girona (4), Lleida (2) i Tarragona (3).
La major part dels estudiants, 2.319 (un 55%), es presenta a les proves de la fase general i a algun dels exàmens de la fase específica i 1.921 faran només exàmens de la fase específica (1.437 són estudiants de Batxillerat i 484 de Cicles Formatius de Grau Superior).
Dels 2.319, un 80% són estudiants que es presenten a les PAU per primera vegada i un 20% repeteixen la prova per millorar nota.
Pel que fa als horaris dels exàmens, són els següents:
Els estudiants podran consultar el resultat de les proves a partir del 8 d'octubre al portal http://accesuniversitat.gencat.cat i, en el moment de la consulta dels resultats podran descarregar-se el document personal acreditatiu de les seves qualificacions.
La preinscripció universitària tindrà lloc els dies 8 i 9 d'octubre.
Atès que el procés de matriculació i d'incorporació a la universitat dels estudiants que facin les proves al setembre es pot retardar el Consell Interuniversitari de Catalunya (CIC) ja va arribar a un acord amb les universitats per tal de facilitar l'adaptació de l'inici del curs als estudiants que s'incorporin més tard, un cop realitzada l'assignació de places.
PAP convocatòria extraordinària
Pel que fa a la PAP per accedir als estudis d'Educació infantil i primària, un total de 814 estudiants faran en la convocatòria extraordinària aquesta prova que tindrà lloc demà divendres 18 de setembre.
Els resultats també es publicaran el 8 d'octubre.
El Departament d'Agricultura, Ramaderia, Pesca i Alimentació (DARP) de la Generalitat de Catalunya, en una primera resolució de concessió, ha concedit un total de 40 ajuts a comunitats de regants afectades pels aiguats d'octubre de 2019 i pel temporal Glòria de gener de 2020 per un import total de 3.619.234,35€, un cop finalitzat el termini establert per a sol·licitar l'ajut i el termini de presentació d'al·legacions de les sol·licituds.
En data de 21 d'abril de 2020, el DARP va publicar al Diari Oficial de la Generalitat de Catalunya (DOGC) l'Ordre que aprovava les bases reguladores dels esmentats ajuts.
L'objecte de la convocatòria, que es va obrir el 28 d'abril, va ser l'establiment d'un ajut adreçat a les comunitats de regants que van reportar danys ocasionats pels aiguats esmentats amb la finalitat de restituir les infraestructures hidràuliques de regadiu malmeses, tant de les xarxes de distribució com de les xarxes de drenatge, per a garantir la seva continuïtat.
Les 40 comunitats de regants que han rebut ajut tenen la següent distribució territorial:
El director d'Infraestructures de Mobilitat, Xavier Flores, ha visitat avui l'última fase dels treballs de condicionament de la C-51 al seu pas per Vilardida (Alt Camp), juntament amb els alcaldes de Bràfim, Xavier Rius; Rodonyà, Enric Ferré; i Montferri, Josep Ruiz; la primera Tinenta d'Alcalde de Vila-rodona, Marta Alegret; i la directora dels Serveis Territorials de Territori i Sostenibilitat a Tarragona, Trini Castro.
Durant la visita, el director ha explicat que les obres, que compten amb una inversió de 6,5 MEUR, finalitzaran a principis de novembre.
El Departament de Territori i Sostenibilitat té en execució des de la tardor passada els treballs per eixamplar i millorar el traçat de la C-51 en un tram de prop de 2,5 quilòmetres a Vilardida, amb l'objectiu d'afavorir la comoditat i la seguretat en la conducció.
El gruix de l'obra ja està executat i en les pròximes setmanes conclouran les tasques d'aglomerat i de senyalització vertical i horitzontal.
En concret, els treballs consisteixen en:
L'obra inclou la construcció d'una nova rotonda en un altre àmbit de la C-51, a la Bisbal del Penedès, per a millorar la connexió amb la T-240.
Aquesta actuació també comporta la modificació d'uns 400 metres del traçat de la T-240.
Ens aquests moments, s'està treballant en la finalització de les cunetes, biones i vorades de l'interior de la rotonda.
Les tasques pendents per a completar-la corresponen a l'enllumenat, la pavimentació final i la senyalització horitzontal i vertical.
Des d'aquest mes de setembre, Reus disposa d'un nou Jutjat de Primera Instància –el número 8-.
Aquest Jutjat tractarà els casos que fan referència a la jurisdicció civil, que, per tant, no comporten penes de presó.
Es tracta de conflictes entre particulars o entitats, reclamacions econòmiques, incapacitacions de persones, desnonaments, contractes de compravenda, herències i arrendaments.
Per a posar en marxa aquest nou equipament, el departament de Justícia incorporarà 9 nous professionals.
Es tracta de quatre tramitadors, tres gestors judicials i dos auxiliars judicials.
Justícia ha invertit més de 50.000 euros en l'adequació de l'espai, el mobiliari i l'equipament informàtic.
Tot plegat, per a descongestionar la saturació que pateixen els jutjats de primera instància de la ciutat, especialment pel que fa a internaments i capacitats.